Gregorius episcopus, servus servorum Dei, venerabilibus fratribus archiepiscopis, episcopis et dilectis filiis abbatibus, prioribus, decanis, archidiaconis et aliis ecclesiarum prelatis ad quos littere iste pervenerit, salutem et apostolicam benedictionem. Cum abbates Cisterciencis ordinis, tempore concilii generalis, ad commonitionem felicis recordationis I(nnocentii) pape predecessoris nostris statuerint ut decetero fratres ipsius ordinis, ne occasione privilegiorum suorum ecclesie ulterius gravarentur, de alienis terris et ab eo tempore aquirendis si eas propriis manibus aut sumptibus excolerent decimas persolverent, ecclesiis quibus ratione prediorum antea solvebantur, nisi cum eisdem ecclesiis aliter ducerent componendum, dictus predecessor noster, quia sperabat ut ecclesiarum prelati promptiores et efficaciores existerent ad exibendum eis de suis malefactoribus justicie complementum et eorum privilegia diligentius et perfectius observarent, statutum hujusmodi gratum habens et ratum hoc ad alios regulares qui similibus gaudent privilegiis extendi voluit et mandavit, sed quos dolentes referimus in contrarium res est versa.
Quia sicut ex gravi querela dilectorum filiorum • • abbatis et conventus monasterii Morimundensis, Cisterciencis ordinis, Lingonensis diocesis, nobis innotuit nonnulli ecclesiarum prelati et alii clerici eorum privilegia temere contempnentes et contendentes malitiose ipsorum pervertere intellectum eosdem multipliciter inquietant, nam cum sit ipsis indultum ut de novalibus que propriis manibus aut sumptibus excolunt sive de ortis, virgultis et piscationibus suis vel de suorum animalium nutrimentis, nullus ab eis decimas exigere vel extorquere presumat, quidam perverso intellectu conficto dicentes quod hec non possunt nec debent intelligi nisi de hiis que sunt ante generale concilium acquisita, ipsos super hiis multiplici vexatione fatigant.
Nos igitur eorum quieti paterna sollicitudine providere volentes, universitati vestre per apostolica scripta mandamus quatinus dictos abbatem et conventum a prestatione decimarum tam de possessionibus habitis ante concilium memoratum, ante quod susceperunt eisdem ordinis instituta, quam de novalibus sive ante sive post idem concilium acquisitis que propriis manibus aut sumptibus excolunt, de quibus novalibus aliquis hactenus non percepit necnon de ortis, virgultis et piscationibus suis et de suorum animalium nutrimentis, singuli vestrum omnino servetis immunes, contradictores pro censuram ecclesiasticam appellatione postposita compescendo.
Datum Interamne, X° kalendas decembris, pontificatus nostri anno decimo.